***COMUNICAT DE PRESĂ***

***La un pas de dezastru! Incendiu la o butelie, în localitatea Viișoara***

În această după-amiază, în jurul orei 15:30, pompierii de la Detașamentul Târgoviște au fost alertați și au intervenit pentru stingerea unui incendiu izbucnit în bucătăria unei locuințe din localitatea Viișoara.

La sosirea forțelor de intervenție, care s-au deplasat la locul evenimentului cu două autospeciale de stingere și un echipaj de ambulanță SMURD, incendiul se manifesta la o butelie de aragaz, în bucătăria casei.

Salvatorii au lichidat rapid incendiul, salvand din calea flăcărilor locuința proprietarilor.

Din nefericire, în urma producerii evenimentului două persoane adulte au fost rănite, acestea suferind arsuri superficiale la nivelul feței și mâinilor. Au fost preluate de echipajele SAJ și transportate la UPU Targoviste.

Au ars materiale combustibile din incinta bucătăriei (materiale textile).

Cauza probabilă a producerii incendiului stabilită în urma cercetărilor efectuate la fața locului este scurgerea de gaze combustibile de la o butelie de aragaz.

\* \* \*

***ATENȚIE la utilizarea buteliilor!***

Pentru siguranța locuinței sau gospodăriei dumneavoastră este interzis:

• folosirea buteliilor de gaze lichefiate fără regulatori de presiune, cu garnituri deteriorate ori cu furtunuri de cauciuc fisurate sau lărgite la capete;

• încălzirea cu flacără a buteliilor ori folosirea acestora în poziţie culcată, răsturnată sau înclinată;

• folosirea flăcării pentru verificarea etanşeităţii buteliei, garniturilor, regulatorilor de presiune sau a furtunului/conductei de gaz; verificarea se face numai cu emulsie de apă cu săpun;

• transvazarea gazului din butelie în orice alte recipiente sau folosirea de butelii improvizate;

***Cetăţeni, nu uitaţi!***

***Printr-un comportament preventiv, vă salvaţi viaţa şi bunurile.***

***„PAZA BUNĂ TRECE PRIMEJDIA REA!”***

COMPARTIMENT

*INFORMARE ȘI RELAȚII PUBLICE*